VILNIAUS RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL ŽMONIŲ SU NEGALIA PRIEŽIŪROS ĮSTAIGOJE ORGANIZAVIMO EKSTREMALIOS SITUACIJOS AR KARANTINO LAIKOTARPIU

2020 m. balandžio 27 d. Nr. A27(1)-1001

Vilnius

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos sveikatos apsaugos ministro – valstybės lygio ekstremalios situacijos valstybės operacijų vadovo 2020 m. balandžio 23 d. sprendimu Nr. V-978 „Dėl COVID-19 ligos (Koronaviruso infekcijos) valdymo priemonių žmonių su negalia priežiūros organizavimui įstaigose“, atsižvelgdama į Pasaulio sveikatos organizacijos rekomendacijas:

1. Į p a r e i g o j u :

1.1. savivaldybės biudžetinės įstaigos Nemenčinės neįgaliųjų dienos užimtumo centro vadovą:

1.1.1. organizuoti suaugusių žmonių su negalia priežiūros paslaugas Nemenčinės neįgaliųjų dienos užimtumo centre, kai yra tėvų, įtėvių, globėjų ar rūpintojų kreipimasis ir pateikiama darbdavio pažyma dėl būtinumo atitinkamas funkcijas (darbus) atlikti darbo vietoje, arba kai žmonių su negalia priežiūros neįmanoma užtikrinti namuose, t. y. į darbą privalo eiti ir būtinąsias funkcijas (darbus) atlikti abu tėvai, įtėviai, globėjai, rūpintojai ir nėra galimybės palikti žmonių su negalia namuose, pasitelkiant kitų asmenų ar lankomosios priežiūros darbuotojų pagalbą;

1.1.2. vadovaujantis Lietuvos Respublikos sveikatos apsaugos ministro – valstybės lygio ekstremalios situacijos valstybės operacijų vadovo 2020 m. balandžio 23 d. sprendimo Nr. V-978 „Dėl COVID-19 ligos (Koronaviruso infekcijos) valdymo priemonių žmonių su negalia priežiūros organizavimui įstaigose“ 2.2. papunkčiu, savo įsakymu patvirtinti suaugusių žmonių su negalia priežiūros paslaugų organizavimo įstaigoje ekstremalios situacijos ar karantino laikotarpiu tvarką;

1.2. seniūnijų socialinio darbo organizatorius:

1.2.1. priimti tėvų, įtėvių, globėjų ar rūpintojų laisvos formos prašymus dėl suaugusių žmonių su negalia priežiūros paslaugų Nemenčinės neįgaliųjų dienos užimtumo centre teikimo (toliau – prašymas);

1.2.2. prašymus, darbdavių išduotas pažymas dėl būtinumo atitinkamas funkcijas (darbus) atlikti darbo vietoje ir Buities ir gyvenimo sąlygų patikrinimo aktą dėl visų kitų žmonių su negalia priežiūros galimybių namuose pateikti Socialinės rūpybos skyriui.

2. Į g a l i o j u Socialinės rūpybos skyriaus vedėją priimti sprendimus dėl suaugusių žmonių su negalia priežiūros paslaugų skyrimo Nemenčinės neįgaliųjų dienos užimtumo centre.

3. Nurodau Bendrajam skyriui šį įsakymą išsiųsti visoms seniūnijoms ir Nemenčinės neįgaliųjų dienos užimtumui, Ūkio skyriui - paskelbti Teisės aktų registre, Viešųjų ir tarptautinių ryšių skyriui – savivaldybės interneto svetainėje.

Administracijos direktorė	Liucina Kotlovska